**DĖL TURTO PERĖMIMO SAVIVALDYBĖS NUOSAVYBĖN IR JO PERDAVIMO VALDYTI, NAUDOTI IR DISPONUOTI JUO PATIKĖJIMO TEISE**

2021 m. liepos 30 d. Nr. TS-

Rokiškis

Vadovaudamasi Lietuvos Respublikos vietos savivaldos įstatymo 6 straipsnio 5 ir 6 punktais, Lietuvos Respublikos valstybės ir savivaldybių turto valdymo, naudojimo ir disponavimo juo įstatymo 6 straipsnio 2 punktu ir 20 straipsnio 1 dalies 4 punktu, atsižvelgdama į Nacionalinės švietimo agentūros 2021 m. birželio 15 d. raštą Nr. SD-1974(1.6E) „Dėl turto perdavimo nuosavybės teise valdyti“, Rokiškio rajono savivaldybės taryba nusprendžia:

1. Sutikti perimti Rokiškio rajono savivaldybės nuosavybėn savarankiškosioms funkcijoms įgyvendinti valstybei nuosavybės teise priklausantį ir šiuo metu Nacionalinės švietimo agentūros patikėjimo teise valdomą materialųjį turtą: elektroninio žodyno kopijas, įrašytas į USB atmintukus (34 vnt., kaina – 4,23 Eur, bendra turto įsigijimo vertė – 143,82 Eur) ir Dabartinės lietuvių kalbos žodyno 8-osios elektroninės versijos kompiuterių programos licencijas (120 vnt., kaina – 4,04 Eur, bendra turto įsigijimo vertė – 484,80 Eur), kurių inventoriniai numeriai nuo IT-018313/1 iki IT-018313/120.
2. Savivaldybės nuosavybėn perduotas turtas bus naudojamas mokykloms kaip mokymosi priemonė – lietuvių kalbos ir literatūros mokyklinių ir valstybinių brandos egzaminų vykdymui.
3. Perduoti šio sprendimo 1 punkte nurodytą turtą, jį perėmus savivaldybės nuosavybėn, mokykloms valdyti, naudoti ir disponuoti juo patikėjimo teise pagal sąrašą (priedas).
4. Įgalioti Rokiškio rajono savivaldybės administracijos direktorių, jo nesant – Rokiškio rajono savivaldybės administracijos direktoriaus pavaduotoją, Rokiškio rajono savivaldybės vardu pasirašyti sprendimo 1 punkte nurodyto turto priėmimo ir perdavimo aktą.
5. Sprendimą skelbti savivaldybės interneto svetainėje [www.rokiskis.lt](http://www.rokiskis.lt) ir Teisės aktų registre.

|  |  |
| --- | --- |
| Savivaldybės meras | Ramūnas Godeliauskas |

Kristina Tūskienė

Rokiškio rajono savivaldybės tarybai

**SPRENDIMO PROJEKTO „DĖL TURTO PERĖMIMO SAVIVALDYBĖS NUOSAVYBĖN IR JO PERDAVIMO VALDYTI, NAUDOTI IR DISPONUOTI JUO PATIKĖJIMO TEISE“**

**AIŠKINAMASIS RAŠTAS**

2021 m. liepos 13 d..

Rokiškis

**Sprendimo projekto tikslai ir uždaviniai.**

Sutikti perimti Rokiškio rajono savivaldybės nuosavybėn savarankiškosioms funkcijoms įgyvendinti valstybei nuosavybės teise priklausantį turtą.

**Teisinio reguliavimo nuostatos.**

Lietuvos Respublikos vietos savivaldos įstatymo 6 straipsnio 5 ir 6 punktas, Lietuvos Respublikos valstybės ir savivaldybių turto valdymo, naudojimo ir disponavimo juo įstatymo 6 straipsnio 2 punktas ir 20 straipsnio 1 dalies 4 punktas.

**Sprendimo projekto esmė.**

Vadovaujantis Lietuvos Respublikos valstybės ir savivaldybių turto valdymo naudojimo ir disponavimo juo įstatymo (toliau – Įstatymas) 6 straipsnio 2 dalimi, savivaldybė turtą gali įsigyti, savivaldybės tarybos sutikimu perimdama valstybės turtą savivaldybių savarankiškosioms funkcijoms įgyvendinti, kai šis turtas perduodamas savivaldybių nuosavybėn pagal Vyriausybės nutarimus Įstatymo 20 straipsnio 1 dalies 4 punkte nustatytais atvejais.

Rokiškio rajono savivaldybė, atsižvelgdama į Nacionalinės švietimo agentūros 2021 m. birželio 15 d. raštą Nr. SD-1975(1.6E) „Dėl turto perdavimo nuosavybės teise valdyti“, siūlo perimti valstybės turtą savivaldybės savarankiškosioms funkcijoms ir jį naudoti savivaldybės mokykloms kaip mokymosi priemonę – lietuvių kalbos ir literatūros mokyklinių ir valstybinių brandos egzaminų vykdymui.

**Laukiami rezultatai.** Mokyklos gaus mokymosi priemonę.

**Finansavimo šaltiniai ir lėšų poreikis**.

Nenumatoma.

**Suderinamumas su Lietuvos Respublikos galiojančiais teisės norminiais aktais**

Projektas neprieštarauja galiojantiems teisės aktams.

**Antikorupcinis vertinimas.**

Teisės akte nenumatoma reguliuoti visuomeninių santykių, susijusių su Lietuvos Respublikos korupcijos prevencijos įstatymo 8 straipsnio 1 dalyje numatytais veiksniais, todėl teisės aktas nevertintinas antikorupciniu požiūriu.

|  |  |
| --- | --- |
| Turto valdymo ir ūkio skyriaus vedėjos pavaduotoja | Kristina Tūskienė |